b'\n_START_ARTICLE_\nFosfopanteteiini\n_START_SECTION_\nBiosynteesi ja biologinen rooli\n_START_PARAGRAPH_\nFosfopanteteiinia muodostuu koentsyymi-A:sta alkalisen fosfataasin katalysoimana. Lis\xc3\xa4ksi t\xc3\xa4ss\xc3\xa4 hydrolyysireaktiossa muodostuu adenosiini-3\xe2\x80\xb25\xe2\x80\xb2-difosfaattia. Fosfopanteteiinin fosfaattiryhm\xc3\xa4 hydrolysoidaan entsymaattisesti, jolloin muodostuu panteteiinia. Koentsyymi-A:n biosynteesiss\xc3\xa4 fosfopanteteiinia muodostuu fosfopantotenoyylikysteiinist\xc3\xa4 entsyymin nimelt\xc3\xa4 fosfopantotenoyylikysteiinidekarboksylaasin katalysoimana. T\xc3\xa4m\xc3\xa4 reaktio tapahtuu solujen sytosolissa ja fosfopanteteiini kuljetetaan solujen mitokondrioihin. Mitokondrioissa fosfopanteteiini ja ATP muodostavat defosfokoentsyymi-A:ta fosfopanteteiiniadenyylitransferaasin katalysoimana._NEWLINE_Fosfopanteteiini on prosteettinen ryhm\xc3\xa4 asyylikantajaproteiineissa. T\xc3\xa4m\xc3\xa4 proteiini on osa useita entsyymikomplekseja esimerkiksi rasvahapposyntaasia, polyketidisyntaaseja, gramisidiini-S-syntaasia sek\xc3\xa4 ei-ribosomaalisia peptidisyntaaseja. N\xc3\xa4iss\xc3\xa4 entsyymikomplekseissa karboksyylihappopohjainen susbtraatti on sitoutuneena fosfopanteteiinin tioliryhm\xc3\xa4\xc3\xa4n. Fosfopanteteiinin teht\xc3\xa4v\xc3\xa4 on aktivoida n\xc3\xa4iden karboksyylihappojen karboksyyliryhmi\xc3\xa4 tekem\xc3\xa4ll\xc3\xa4 niist\xc3\xa4 reaktiivisemman tioesterin.'